น้องใหม่ III ไฟแรง! บวกต่ออีก 15% ผู้บริหารตั้งเป้ารายได้ปีนี้โตทะลุ 2 พันลบ.
น้องใหม่ III ไฟแรง! บวกต่ออีก 15% ผู้บริหารตั้งเป้ารายได้ปีนี้โตทะลุ 2 พันลบ. หลังคว้างานบริการคลังสินค้าระหว่างประเทศท่าอากาศยานดอนเมือง เป็นเวลา 5 ปี ล่าสุด ณ เวลา 12.01 น. อยู่ที่ 8.70 บาท บวก 1.15 บาท หรือ 15.23% สูงสุดที่ 8.85 บาท ต่ำสุดที่ 7.65 บาท ด้วยมูลค่าซื้อขาย 1.89 พันล้านบาท
4 ก.ย. 2560

ผู้สื่อข่าวรายงานว่า ราคาหุ้นบริษัท ทริพเพิล ไอ โลจิสติกส์ จำกัด (มหาชน) หรือ III ล่าสุด ณ เวลา 12.01 น. อยู่ที่ 8.70 บาท บวก 1.15 บาท หรือ 15.23% สูงสุดที่ 8.85 บาท ต่ำสุดที่ 7.65 บาท ด้วยมูลค่าซื้อขาย 1.89 พันล้านบาท ขณะที่ดัชนีตลาดหุ้นโดยรวมบวก 0.05%

โดย III เข้าซื้อขายในตลาดหลักทรัพย์ในวันที่ 1 ก.ย.60 เป็นวันแรก มีราคา IPO ที่ 4.80 บาท
ด้าน นายทิพย์ ดาลาล ประธานเจ้าหน้าที่บริหาร III เปิดเผยว่า บริษัทตั้งเป้ารายได้ปีนี้จะเติบโตกว่า 25% จากปีก่อนที่มีรายได้ 2,075 ล้านบาท โดยผลประกอบการในทุกๆ ธุรกิจเติบโตได้อย่างต่อเนื่อง
ขณะที่ล่าสุด บริษัทฯได้ทำสัญญาเป็นผู้ให้บริการด้านคลังสินค้าระหว่างประเทศที่ท่าอากาศยานดอนเมือง(5,222 ตรม.) เป็นเวลา 5 ปีแทน BFS (Bangkok Flight Service) ซึ่งบริษัทจะยังสามารถให้บริการแก่สายการบินอื่นที่ท่าอากาศยานดอนเมือง รองรับการเติบโตของธุรกิจขนส่งทางอากาศ และเพื่อรองรับปริมาณการขนส่งสินค้าทางอากาศที่ปรับตัวเพิ่มสูงขึ้น
นอกจากนี้ บริษัทยังมีแผนขยายธุรกิจการให้บริการขนส่งตู้คอนเทนเนอร์และลานฝากเก็บตู้คอนเทนเนอร์ โดยมีแผนซื้อหัวลากและหางลากเพิ่มเติม และการขยายธุรกิจโครงการซื้อรถขนส่งและกระจายสินค้าเคมีและสินค้าอันตราย เพื่อเพิ่มศักยภาพในการให้บริการและเพิ่มยอดขายการขนส่งสินค้าและกระจายสินค้าแคมีและสินค้าอันตรายภายในประเทศ
อนึ่ง III  เป็นผู้ประกอบธุรกิจให้บริการด้านโลจิสติกส์ครบวงจร จะเข้าซื้อขายในตลาดหลักทรัพย์แห่งประเทศไทย (SET) เป็นวันแรก โดยเสนอเสนอขายหุ้นสามัญแก่ประชาชนเป็นครั้งแรก (IPO) ไม่เกิน 160,000,000 หุ้น ที่มูลค่าที่ตราไว้ (พาร์) 0.50 บาท/หุ้น ที่ราคา IPO หุ้นละ 4.80 บาท โดยมีธนาคารซีไอเอ็มบี ไทย จำกัด (มหาชน) หรือ CIMBT เป็นที่ปรึกษาทางการเงิน
 